Diari Oficial de la Generalitat Valenciana


Sumari del DOGV 8745, del 21-02-2020 (2020/1570)

ORDRE 2/2020, de 12 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de declaració del monument natural Cabeço de la sal al terme municipal de Pinós (Alacant).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8745

Data del DOGV
:   21-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1570


Data del document
:   12-02-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ORDRE 2/2020, de 12 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de declaració del monument natural Cabeço de la sal al terme municipal de Pinós (Alacant). [2020/1570]  
  
Entre els principis en què s'inspira la Llei 42/2007, de 13 de desembre, del patrimoni natural i de la biodiversitat, amb les modificacions introduïdes per la Llei 33/2015, de 21 de setembre, es troba la preservació de la varietat, singularitat i bellesa dels ecosistemes naturals, de la diversitat geològica i del paisatge, com també la conservació de la geodiversitat. La norma considera el patrimoni geològic, juntament amb el biològic, com a parts integrants del patrimoni natural, i estableix que les administracions públiques tenen el deure de vetlar-ne per la conservació i utilització racional, en els seus respectius àmbits competencials.  
  
La Comunitat Valenciana alberga un patrimoni geològic considerable i una geodiversitat notable que es manifesta tant a les valls i planes de la franja litoral, com sobretot, a les zones muntanyenques de l'interior, on arriben diverses serralades alpines, com ocorre al Maestrat amb la zona de confluència entre les serralades Ibèrica i la Costanera Catalana, i cap al sud, les branques aragonesa i castellana de la serralada Ibèrica i també, l'anomenat «sector llevantí» d'aquesta, la plataforma tabular del Caroig, els diferents dominis geològics de les serralades Bètiques (Prebètic, Subbètic i Penibètic), les conques terciàries i les valls interiors, a més dels diapirs i de la diversitat de manifestacions volcàniques i subvolcàniques.   
És per això, que la Generalitat Valenciana, conscient d'aquestes obligacions legals i d'aquesta rica geodiversitat, vol posar en relleu el patrimoni geològic valencià, amb iniciatives com la que ara es desenvolupa i que parteix, d'una proposta formal realitzada per l'Ajuntament del Pinós.  
La Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, en l'article 11, preveu la figura de monument natural on els espais naturals i elements geològics tenen cabuda. També l'article 34 de la Llei estatal 42/2007 preveu la figura de monument natural, amb la finalitat de preservar, específicament, les formacions geològiques, com també, els jaciments paleontològics i mineralògics, estratotipus i altres elements del regne mineral que tinguen un interés especial per la singularitat o importància dels seus valors científics, culturals o paisatgístics.  
  
L'àrea coneguda com Cabeço de la Sal, al Pinós, constitueix un element geològic singular de la comarca del Vinalopó Mitjà. Aquesta formació constitueix un exemple destacat de diapir salí, amb formacions càrstiques de clorur sòdic i algeps, coves, avencs, dolines i túmuls, a més d'una interessant varietat en espècies minerals, i destaca com un dels millors exemples de diapir del triàsic d'Europa.  
  
De conformitat amb tot el que s'ha exposat, és necessari disposar per al Cabeço de la Sal, del Pinós d'un règim de protecció que, després dels tràmits legalment establits, permeta afrontar de manera eficaç els reptes de conservació als quals s'enfronta un espai de la rellevància i la fragilitat del que ocupa. En aquest sentit, la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, estableix la figura de monument natural com especialment indicada per a la conservació i la gestió racional del Cabeço de la Sal en un entorn i marc geològic de referència convenients. La figura de monument natural compta amb els mecanismes bàsics de gestió i participació necessaris per a garantir la conservació d'un espai com aquest; però, sobretot, i tal com indica de manera expressa la llei, pot aplicar-se a ambients significatius per la relació harmoniosa entre l'activitat humana i l'ambient físic, propugna l'ús sostenible dels recursos naturals, i inclou en aquest concepte una important funció social derivada de l'estudi i el gaudi ordenat dels valors ambientals i culturals.  
  
D'altra banda, l'article 28 de la Llei 11/1994, esmentada, articula un règim de protecció preventiva aplicable als àmbits territorials inclosos en el projecte de declaració d'espai protegit, amb caràcter cautelar fins a l'aprovació del decret de declaració corresponent. Aquest règim permet habilitar les mesures necessàries per a evitar la deterioració dels valors objecte de protecció durant aquest període. La forma d'aplicació d'aquestes mesures cautelars s'estableix mitjançant un acord del Consell.  
Per tot l'anteriorment exposat, exercint les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica aplicable al cas, és procedent iniciar l'expedient de declaració com a monument natural del Cabeço de la Sal del Pinós, i amb aquesta finalitat,  
  
  
ORDENE  
  
Article primer  
1. S'acorda iniciar el procediment de declaració del monument natural del Cabeço de la Sal del Pinós, l'àmbit territorial del qual figura com a annex a aquesta ordre.   
2. Aquest àmbit inicial pot modificar-se de forma justificada durant el procediment de declaració del monument natural.  
  
Article segon  
1. De conformitat amb el que es disposa en l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació dels plans no podran realitzar-se en tot el seu àmbit territorial actes que suposen una transformació sensible de la realitat física i biològica que puguen arribar a fer impossible la consecució dels objectius del pla esmentat.  
2. Les mesures cautelars a què fa referència l'apartat anterior, de conformitat, així mateix, amb l'article 28 de la Llei 11/1994, tenen una vigència màxima de tres anys i poden ser complementades i especificades, per a un millor compliment dels seus objectius, mitjançant un acord del Consell, a proposta de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Article tercer  
Es faculta la Direcció General de Medi Natural i d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica per a realitzar les actuacions tendents a la declaració del monument natural, amb la tramitació prèvia de l'expedient oportú d'acord amb el procediment legalment previst.  
  
  
  
DISPOSICIÓ FINAL  
  
Aquesta ordre produirà efectes el mateix dia de ser publicada en el Diari Oficial de la Generalitat Valenciana.  
  
Contra aquest acte que posa fi a la via administrativa es pot recórrer potestativament en reposició davant la Conselleria d'Agricultura, Desenvolupament Rural, Emergència Climàtica i Transició Ecològica en el termini d'un mes, comptador des de l'endemà de publicar-se, o impugnar-se directament davant l'ordre jurisdiccional per mitjà de la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que es disposa en els articles 123 i 124 de la Llei 39/2015, d'1 d'octubre, de règim jurídic de les administracions públiques i del procediment administratiu comú.  
  
València, 12 de febrer de 2020.  
  
La consellera d'Agricultura, Desenvolupament Rural,  
Emergència Climàtica i Transició Ecològica  
Mireia Mollà Herrera